钦定古今图书集成/方舆汇编/职方典/第1390卷
## 钦定古今图书集成/方舆汇编/职方典/第1390卷

| 钦定古今图书集成 方舆汇编 第一千三百九十卷 |

| |

钦定古今图书集成方舆汇编职方典

第一千三百九十卷目录

广东黎人岐人部汇考二

职方典第一千三百九十卷

明

仁宗洪熙元年，讨平定安、乐会黎寇。

按《琼州府志》：“洪熙元年，定安黎王观苟等叛乱，烧毁县治。都指挥程昶、黄瑀等督军讨平之。继移兵征乐会上郎等村王莫等寇，随平。”

宣宗宣德元年，各土官入贡，诏赐赉有加。九月，命讨琼、澄乱𥟖按《明外史土司传》：“宣德初年，琼山县土官知县许志广遣子棠等贡马及方物。安定县土官县丞王观留，儋州土官同知王贤祐遣子芳等来贡方物，各赐予如例。元年七月，乐会县土官主簿王存礼等，遣黎首𥟖宁及万州黎民张初等来朝贡，赐钞帛” 、袭衣有差。初，黎宁等至京，帝谓尚书胡濙曰：“黎人居海岛，不识礼仪，叛服不常。昔专设官抚绥，今来朝，当加赉之。” 故有是赐。九月，澄迈县黎王观珠、琼山县黎王观政等聚众杀琼山县土官知县许志广，流劫乡村，杀掠人畜，命广东三司勘实讨之。

按《定安县志》，“宣宗宣德元年，革去抚黎知府等官。”

二年，擒贼首王观政至京，并严戒抚黎诸官。按《明外史土司传》：“宣德二年，指挥王瑀等追捕黎贼，兵至金鸡岭，贼率众拒敌，败之，生擒贼首王观政及从贼二百六十二人，斩首二百六十七级。馀众溃，奔走入山，招抚复业黎八百一十二户，以捷闻，械送观政等至京。帝谓尚书蹇义曰：‘蛮性虽难驯，然至为变必有激’。” 宜严戒抚黎诸官，宽以驭之。若生事激变，国有常刑。

四年革去抚𥟖流官。按《琼州府志》云云。

按《临高县志》，“宣德四年，以峒𥟖侵扰不利，革去抚黎流官。”

英宗正统五年，以“黎人属府” ，革土官。

按《琼州府志》：“正统五年，知府程莹奏革抚黎土官𥟖人，自是总归于府，民黎大称便矣。九年，崖州黎乱，洪瑜以激变坐斩。”

按《明外史土司传》：“正统九年二月，崖州守御千户陈政闻黎贼出没，同副千户洪瑜领军捕贼，乃围熟黎村，黎首出见政等辄杀之。又令军旗孙得等十五人焚其庐舍，杀其妻孥数人，掳其财物，致各黎激变，政及官军百人皆为所杀。巡按御史赵忠以闻，坐瑜激变律斩。”

十年崖黎向化来归

按《琼州府志》：“正统十年，知府程莹、指挥陈英，谕抚崖州黎，苻危向化，招回逃民罗讨等四十八名。”

十二年，昌化黎首入贡。

按《明外史土司传》：“正统十二年，昌化县𥟖峒首赵克勇朝贡。”

代宗景泰三年，敕判官王琥抚谕峒黎。

按《明外史土司传》：“景泰三年六月，敕万州判官王琥曰：以尔祖父能招抚黎人，特授土官。尔能继承父志，亦既有年。兹特降敕付尔，抚谕该营村峒𥟖人，各安生业，不得仿效别峒生黎所为。其官军亦不得擅入村峒，扰害激变。”

宪宗成化五年，都指挥王璲平符黎。

按《广东通志》：“成化五年，儋州七方黎符那南叛，都指挥王璲讨平之。初，那南等与土舍王赋构乱，二年春，都御史韩雍以平大藤峡蛮贼，俱剥皮抽肠，凌迟处死，晓谕令改过自新，各安生业，俱免其死，挂榜通衢，恬不为意。后贼欲侵那南等地，逐出同伊弟弼居住。诸黎蓄恨，乘贼往临高祭扫，逃回，刻箭截杀，贼败走” ，于河洛铺驻札。那南因散掳劫，自号“南三。” 十一月，都指挥王璲统军征剿，贼凭险阻，屡败我军，相持月馀，后乘雨夜夹攻。十二月乙亥，始破上下多邦山口寨，那南败走。明年正月丁酉，追至落贺峒，平之。因剿馀党姜花等峒符英，三月壬午，擒之。戊申，班师。

八年，都指挥王璲招抚万州、乐会诸黎向化。

按《琼州府志》：“成化八年，署都指挥王璲，委指挥李泰督万州乐会统军招抚鹧鸪啼、太平等六十七村峒生黎巴旺巴岛等五百八十七名向化。”

十一年，涂棐、李祐讨儋州乱黎，平之。

按《琼州府志》：“成化十一年，儋州落窑峒苻那推乱，兵备副使涂棐，都指挥李祐统汉官军及黎兵进讨。十一月壬戌，攻破巢穴，明年二月平之。十二年，涂棐、李祐招抚黎贼向化。”

按《琼州府志》：“成化十二年，副使涂棐、都指挥李祐招抚千家村古镇州黎贼苻那玉等向化。二十二年，丘端、李泰招抚村黎向化。”

按《琼州府志》：“成化二十二年，通判丘端同指挥李泰，招抚加凌等村黎那允等一百四十四村向化。”

孝宗弘治三年，讨平陵水黎峒。

按《琼州府志》：“弘治三年，陵水县黎亭等峒黎陈那洋等作乱。冬十月，兵备副使陈英、参将姚英统汉官军进讨。甲辰，抵加枕山。十一月丙辰，至大播山，与贼对敌，平之。乙亥，班师。”

十五年，黎贼苻南蛇反，主事冯颙奏复土官。十二月，毛锐平之。

按《明外史土司传》：“弘治十五年，黎贼苻南蛇反，镇兵讨之不下。户部主事冯颙奏，府治在大海南，有五指山峒，黎人杂居。外有三州、十县、一卫、十一所，周三千里。永乐间，置土官州县以统之，黎民安堵如故。成化间，黎人作乱，三度征讨，将领贪功，杀戮无辜。迨至弘治，知府张桓、余濬贪残苛敛，大失黎心，酿成今日南蛇之祸。臣本土人，颇知事势，乞仍考原设应袭土官子舍，使各集土兵，可得数万，听镇巡官节制。有能擒首恶苻南蛇者，复其祖职。此以蛮攻蛮，不数月可奏绩。” 诏从之。

按《琼州府志》：“弘治十五年冬十二月癸亥，儋贼苻南蛇平。南蛇者，七方峒黎也。先成化初，土舍王赋欲并七方，致苻那南之乱。官军平后，其侄苻那月者，率南蛇父族定钦等诸黎皆告出州徭役。后王世伟恶其异己，且惧所部或效之。十四年七月丁未，以官役频繁，遂唆南蛇等仇杀那月不获，贼因劫杀作乱，刻箭” 传递诸州县，黎峒闻风响应。闰七月丙申，拥众万馀围儋，指挥周远撄城固守。八月丙辰，围昌化，千户王韶大开门受敌，贼惧不敢攻，乡落逃难者得入依附。九月丙戌，分寇临高。指挥张诩孤守，危甚。丁亥，都指挥湛钺闻急奋援，贼大败而退。未几，钺卒，贼复肆出。湛钺廉州卫借职指挥，升广东都指挥佥事。性英俊，有文武才略，好用奇策。十二月庚子，省军抵儋州，都指挥何靖住札于州之保吉，孤营无备。甲辰为贼所劫，兵不得列战。参议刘信遇害，死者不可胜计。自是贼势益炽，郡城惊动。至是，伏羌伯毛锐始以两广总兵统汉官军狼土兵十万至儋，严令誓师。参将马澄等分军进击，破其中坚。丙寅，南蛇独拥精锐出敌，指挥周远奋战，督家人周贺、周纪斩贼，南蛇中箭，赴水死，馀党以次削平，州县大安。

十六年，琼山主事韩俊议革土舍峒首立州县。按《通志》：弘治十六年，琼山主事韩俊疏略，“各峒地方内，若险阻而实平坦，土地之美，物产之丰，各县三分不能及一。国初所以不立州县屯所者，盖其时黎民鲜少，土地荒芜，山岚瘴气犹未消灭故也。方今生齿众多，土地垦辟，山岚瘴气已消灭八九，因无政教以治化之，是以蠢尔黎蛮，但以弓矢相向，不知礼仪，一遇有司克剥，随即倡为悖逆。自臣生长以来，曾三见矣。前后戮杀人民，伤害军士，费耗钱粮，盖不但以千万也。为今之计，莫若革去土舍峒首，立以州县屯所，量拨在外，军民杂处，在中防引开辟五指山、十字道路均通，四处往来遍立地方更甲，严为法令禁约，除军与馀丁外，馀人有持弓矢者，就更甲擒拏赴官，问边远充军。自然数年之后，老者弃弓不持，少者忘弓不习。武艺自废，礼乐方兴，虽有贪官污吏，生事克剥，亦得如州县小民，隐忍甘受，谁敢倡为乱阶，伤民害物至于此哉！” 今土舍、峒首全仗土兵，货利肥润，身家逢迎。府县闻欲建立州县“屯所，彼愀然不乐，或又妄生异议。然以事理观之，必如是而后可庶几也。若今不立州县、屯所，仍凭土舍、峒首以是镇安地方，臣恐后遇有司克剥无常，黎性复起，相率伤民害物，又不止如符南蛇。近日所为者，与其一一防之，不若并其根而去之，斯得其要也。”

武宗正德元年，副使王倬招服光螺都峒黎。

按《定安县志》：“正德元年，光螺都峒首曹英构党劫掠万州等处，副使王倬委杨理招服之。二年，副使王倬平崖黎。”

按《琼州府志》：“正德二年，崖州千家村乱。三月甲子，副使王倬亲领崖昌儋军土兵讨之，贼遁，遂焚巢穴而归，释放所获逋迯，民为立祠祀报。七年，万州黎构乱，官军讨之不克。”

按《琼州府志》：“正德七年，万州鹧鸪龙吟等峒𥟖郑那忠等复出，先于弘治甲子杀督备指挥谷泰，后愈构乐会，纵横陵水黎亭等，黎会应势日昌炽，督府因被害。民王昕等奏闻，始委兵备副使詹玺统官军兵约五千征剿。三月癸未，遣指挥王琥等四路分进，期癸亥会哨于中地草唱，为土舍泄机，贼多屯匿纵横峒” 大连山麓。西哨指挥赵槃，曳兵走出熟𥟖长沙村，逗遛不进。东南二哨指挥高焕、周世英、千户王韶等，是日亦止远营于太平村。随征指挥陈振人觅空村，见数贼先驰归，倩随旗军皆遇害。既夕，贼乘劫民兵等营，杀伤数多，焕等遂掣往南山路出，惟北哨指挥王琥抵会所，见贼空巢，焚之。时玺驻札于《张牙市》，闻“太平营” 为贼劫，遂散师而归。黔驴技露，猛虎愈肆，是役之谓矣。

按《通志》：“正德七年，副使詹玺进，官军剿之，以土舍泄机，败绩，由是贼势愈炽，战杀百户李廷杰，总小旗军潘伟、沈宗善等二十四人。所过村落，西自巴顿香根加小横岭，北自岭脚五乡，南里黎兴，数十馀村，人亡财尽，掠无所得却。乃长驱东南，陆连土兵，横山亦土陇等村，横行无忌，黎民有王走岐王、策王、祐王、那弄” 王那边王那拯附居衡路。前此贼出斩牛，与之借路投为乡导。王《走岐》等潜透消息，候贼出入，饷以酒食，谓之“晚存” ，自号“百户” 名色。人口被掠者，托为赎之，每口取牛若干只，银若干块，锅铁刀锄、布幔之类，多寡不等，皆与贼分赃而还。其人间有军民奴囚逃入党与通行，贼势益大。

八年，黎入寇，杀生员蔡国卿，掳民王普良等男女数十人。

按《通志》：“正德八年，杀生员蔡国卿尸，不获葬，掳民王普良、萧司员等男女数十人。迩者越出高桥窝村、荔枝山头陂、长水等村，离城仅七八里，劫杀无等。自黎祸以来，人口被掠者近千馀人，田园荒芜者近千馀亩，牛马屠戮者约万馀只，钱粮消耗者约万馀缗，而所得富家子女以为奇货，婴儿老叟辄手刃之。禾仓” 庐舍付诸烈焰。生灵之灾。此其极矣。

按：“俚” 讹为黎，声之转也久矣。自生𥟖听招归附以入版籍，则熟黎与土官之所为也。其后土官益多，生黎未附，已窃俚户以肥己，变诈百端，反招生黎为寇，人知潘隆本倡为祸首，故《琼台志》遂书隆本后以无功伏诛，稽诸《寔录》，则无有也。与其招以知县职，岂若授以副巡检之易羁哉？㐌复讹为“岐” ，即黎之遐者。定安杨理常入婺岭，始知分有二种。“生黎之外，五指之中，历代不化者为岐。然黎所惧者，岐也。生黎疆界，由琼抵崖，不过三百馀里，自儋达万，不过二日馀程。候彼三八月饥荒，分兵四面，开示信义，彼必听从，乘此开路，可立衙门。” 岐既从而黎服矣。惟崖黎最强者，曰罗活，曰抱宥，曰多涧，曰千家，而密迩官道，为诸黎门户者千家也。丁未，征千家村及陵水岭脚峒之陈那洋。征后，黎人惴栗，见军即跪，而军欺眇其愚𫘤，无故笞诟哨守管官，则又凌辱虐困之，何怪其未久复叛也。丁卯，千家、罗活等村复横，兵宪王继招抚犒赏，其恶愈肆。及昆山王倬至，诇知其非，调儋昌崖官军。黎士鹏剿千家村，不费斗粟，不遗寸镞，数日即归。其逃入傍峒者，擒斩解报，群黎莫敢违令。贼死既多，乃下令抚定之。自是崖之封内，牛畜被野，盗贼绝迹，此崖民所以“报德立祠” 者也。

十六年，崖黎屡乱，陈尧恩、胡训相继平之。按《琼州府志》：“正德十六年，崖黎相寻为乱，知州陈尧恩，千户胡世杰调熟黎兵二次剿平，继又大乱，副使胡训亲督兵，分三哨，大破之。”

世宗嘉靖元年，剿罗活峒黎，黎遁。

按《通志》：“嘉靖元年，督府雕剿罗活峒，群黎皆望风屏窜。有武官欲耑功者，缉贼所在，躬督部下穷搜。贼愤怒，袭杀我军数十人，甲胄器械满野，为贼所得。自是贼知军弱，始无忌惮。自是雕剿遂不足恃。”

二年，以顾玠抚黎有功，升秩。

按《通志》：“嘉靖二年，巳诛贼符南蛇，从子宗仁、文龙争立，起兵仇杀，因而煽动诸黎，阴助作逆兵。”

备副使胡训执二人系狱，命儋州同知顾玠抚之。事宁，玠善事督府，掩为己功，奏闻，玠陞二级，得擢南安府通判。

六年，编黎兵及招降黎首。

按《万州志》：“嘉靖六年丁亥，副使范嵩编多辉等九图，民壮为黎兵。知州俞大本差粮缉使王钥招降黎首苟王者出，赏以花红等物，自是地方少靖。”

八年，知县漆鲁抚服诸黎。

按《琼州府志》：“嘉靖八年，乐会生熟黎乱，知县漆鲁抵巢招抚，众俛首服，恳留款数日，诸峒长率所部数百送之还邑。”

十一年，立“顺化都” ，安插黎众。

按《琼州府志》：“嘉靖十一年，儋守萧弘鲁，招高眼等千六百家，立为顺化都。”

十三年，琼山黎叛，萧晚击退之。

按《通志》：“嘉靖十三年三月，琼山县沙湾、居林等峒，渠酋黎福二作乱，夜劫守兵营，杀死典史千百户各一员，并杀掳兵士甚众。知府萧晚闻于督府都御史陶谐、总兵咸宁侯仇鸾，会巡按御史戴璟，檄同诸司勘处。” 于是晚谋诸兵备副使游琏，设《救虏系》、诛渠魁、威群丑三策。乃令经历颜吉、县丞高明，督土舍许承宣，招降旁酋出掳者，皆至晚，厚赏，授以方略，俾诱渠酋，设伏擒之。琏遂督指挥王守臣集兵，七月，分哨抵巢，群丑皆遁，乃焚其聚落，夺其谷畜也。兵搜捕，适时，霖潦泛溢，军亦疾疫。乃下抚令群丑，愿月朔赴道听令。九月旋师，磔福二于郡市，自是馀党悉平。十八年，定黎效顺。万州黎叛，张世延、于溥、项桧死之。

按《琼州府志》：“嘉靖十八年，定安县知县徐希朱立招黎老人，朔望引黎至县参谒。时定黎效顺万州𥟖贼那红那黄，以千户万人杰激变入陵水岭脚𥟖亭，大乱。副使陈大珊令指挥张世延等进剿，遇贼㐲兵并百户于溥、项桧俱力战死，贼势大炽。”

按《通志》：“是年，万州鹧鸪啼峒大抵村黎酋那红那黄叔侄争田叔不胜，乃投陵水军堡村庄千户万人杰为报怨。人杰率兵以捕猎为名，袭大抵村，尽夺其妻孥资产而有之。黎酋积愤，纠合黎停、岭脚二峒陈任等，攻劫陵水县九十六村，掠夺殆尽，惟存附郭港坡一村。贼屡合攻，知州黎巽屡败之。人杰颇有谋勇，用” 计谗巽，罹罪去。士论大拂巽诉冤人，杰亦被逮，服药而死。于是贼益猖獗。

十九年，添设琼州参将《制黎》。

按《明外史土司传》：“嘉靖十九年，总督蔡经以崖、万二州黎岐叛乱，攻逼城邑，请设参将一员，驻札琼州分守。”

按《通志》：“是年工部郎中吴会期奏，略黎居良民五之一，宜于兵威削平之际，开通十字大路于其间。大约以道里计之，自府至崖千里而近，自儋至万六百里而遥，此四至径之一也。细数之，自府至沙湾三百里而遥，自崖至罗活三百里而近，俱为坦途矣。度其中未开通处，不过二百里耳。官军属武官领之，民兵属有司领之，土兵属乡保长领之，通力合作，相其谿壑，易其险阻，假以数月，而琼、崖之路可由黎峒中行矣。儋、万视此，其工则又杀焉。四路交达，度中建城，量地置堡，就堡立屯，以攻则取，以守则固矣。”

二十年，以三哨兵征黎平之，各官赏赉有差。按《琼州府志》：“嘉靖二十年，都御史蔡经、总兵柳珣、参将程鉴，调田州向武等目兵十万二千，分三大哨。参将张岳统中，由昌化进剿德霞等处；副使陈茂义统左，由万州进剿郎温椰根；佥事商大节统右，进剿黎亭岭脚。九月十三日，斩获贼级五千四百八十六颗，奏闻，珣加少保、经陞兵部尚书，张岳、《茂义》《大节》升官一级，各赏赉有差。”

二十三年，崖陵郎孟黎酋陈那任、那红等纠万崖诸黎为乱。

按《通志》：“嘉靖二十三年，崖陵郎孟黎酋陈那任那红等，纠结万崖诸黎，构乱州邑，掳掠村民，寇陵水县。时督府适有事安南，未遑也。官军半月以前，虚声攻讨，北哨至，既招又剿，既降又诛，诛又复招，威信不立。贼不复听招，惟肆攻掠。海南卫指挥佥事张世延帅兵御之，战于干多崩河，兵败被杀。都御史蔡经奏请讨” ，命下，会师十万，与安远侯邓珣驻雷阳，令参政周释运饷。九月，分兵为三哨：参将程鉴所部四万五千人为中哨，参政张岳监之；参将董廷玉所部三万一千

人为水哨，副使陈茂义监之；都指挥武銮所部二万六千人为右哨，佥事商大节监之。参将刘经提馀兵设伏张翼中，左哨先进，贼伪遁设伏，战颇不利。大节持重，武銮引兵合，程鉴蹑左哨后。已而分界，俟其矢石少息，乃超距争先，邓嵒大败之，贼溃，所破峒二百七十有奇，斩五千五百馀级，登黎婺山巅而还。十二月凯旋，官军颇亦伤折，右哨颇完。捷闻，进经为兵部尚书，珣加太保。

二十八年，崖州黎乱，给事郑廷鹄条奏攻抚三事，诏从之，官兵三哨剿黎。按《明外史土司传》：嘉靖二十八年八月，崖州贼首那燕等聚众四千人为乱，诏发两广官军九千剿之。给事郑廷鹄言：“琼州诸黎盘居山峒，而州县反环其外。其地彼高而我下，其土彼膏腴而我盐卤，其势彼聚而我散。故自开郡来千六百馀年，无岁不遭黎害，然无如今日甚矣。” 今日黎患，非九千兵可办，必添调狼土官兵，兼召募打手，集数万众，一鼓而四面攻之，然后可克。尝考剿除黎患，其大举有二：元至元辛卯，曾空其穴，勒石五指山。其时虽建屯田府，立定安、会同二县，惜其经略未尽，故所得旋失。嘉靖庚子，又尝大渡师徒，攻毁巢冈，无处不至。于是议者谓德霞地势平衍，拟建城立邑，招新民耕守。业巳举行，中道而废，旋为贼资，以至复有今日。谨条三事：一崖黎三面郡县，惟东南连郎、温脚二峒岐贼，实当万州陵水之冲。崖贼被攻，必借二峒东江以分我兵势。计须先分奇兵攻二峒，而以大兵径𢭏崖贼，彼此自救不暇，莫能“相顾，则歼灭可期。传闻贼首那燕已入凡阳，构集岐贼，此必多方误我，且讹言摇惑，以坚诸部助逆之心。宜开示安慰，以解狐疑之党。一、隋、唐郡县舆图可考。今多陷入黎中，荡平后悉宜恢复。并以德霞、千家、罗活等膏腴之地尽还州县，设立屯田，且耕且守。仍由罗活、磨斩开路以达安定，由德霞沿溪水以达昌化。道路四达，井邑相望。非徒慑奸销萌，而王略益开拓矣。一、军威既振，宜建参将府于德霞，各州县许以便宜行事，以镇安人心。其新附之民中犹有异志者，或迁之海北地方屯田，或编入附近卫所戎籍，如汉徙潳山蛮故事。又择仁明慈惠之长，久任而安辑之，则琼受万世利矣。” 疏下兵部议，诏悉允行。

按《琼州府志》：“嘉靖二十八年，崖州州官黄本静激变黎那燕，屡抚不下，巡按御史黄汝桂奏闻，巡抚欧阳必进移镇雷阳，调两江土官目兵，会镇守广西副总兵沈希仪、左参将武鸾，都司梁希孔、守备张琮，分三哨，中入自感恩，左入自陵水，右入自昌化，抵其巢穴，斩首五千三百有奇。” 按《广东通志》：“二十八年，吏科给” 事中郑廷鹄疏略：“琼自开郡以来，迄今盖千馀年，无岁不遭黎之害，然未有如今日之惨者也。盖其中盘山峒，而州县反为之外捍，是彼无外寇也。食饱弃馀，狼悍豕突，至虔刘我人民，坑陷我官军，是我有内忧也。其地彼高而我下，彼膏腴而我咸卤，其势彼聚而我散。彼无外寇而我有内忧，则州县之兵罢于奔命，何日而有息肩安枕之地哉！” 臣生长地方，窃尝一访之故老，得之征人：闻其出战之时，人挟数矢，以一当百，无不应弦而倒者；矢尽力穷，遂窜身荆棘中，兽奔鸟伏，故我军至有临险欷歔而止尔。故前日倡乱，不过止强《石讼》诸贼，其势尚孤。今连昌化、感恩之寇，其党日炽。若进兵，非调“狼目募打手，加立数万人不可。” 臣尝考今昔剿除黎患者，见二大举焉：元至元辛卯，黎叛，十月渡师，又明年七月深入，黎巢尽空。又明年春刻石五指婺山而还。中间虽二经变故，而谋不乱，卒以成功，可谓捷矣。但元彝俗，得则弃之，犹能奏置屯田府，立定安、会同二县，至今衣冠文物称为名邑，此以知其可经略也。又前嘉靖十九年黎叛，后军陷没，请兵讨之，明年大渡师徒，十二月直破其巢，崖州诸峒无处不至，未尝不大捷也。但班师太早，漏网数多，诚有如前奏各官所言者。当时识者见贼巢德、霞、平、荷可耕可守，拟建州县，招集新民，以绝异日之患。然一时失议，遂尔毁成。故黎贼一闻兵出，相率归巢，兵散于前，贼聚于后，谓官军能捷而不能守故也。欲其不为今日再举之害，其可得乎？此以知其不经略之害也。故臣不患成功之不早，惟患图揆之未周；不患克捷之无日，惟患经略之无实。何也？螂臂徒张，其挟有限；蚁封虽密，其险可彝。徒以激于有司；杀人无数，遂以肆行无忌尔。今文武之臣，戮力同心，一旦大军临

之势如破竹。但愿先事要在图揆，后事要在经略，深以前车为戒，始不贻后日之悔也。何谓《图揆》三事？崖、黎地方大势，南出崖州，西出感恩，西北出昌化，北抵凡阳、黎岐，东通郎温、岭脚二峒。然二峒实万州、凌水之冲，地形外险，内实坦彝，贼若被攻甚急，其合二峒以扰我凌水必矣。为计当先分奇兵，由凌水以攻二“峒。彼二峒之贼自救不暇，然后大兵直𢭏崖贼巢穴，使其党涣于东，势分于西，莫知端倪，自相疑贰，而风霆之下，悉可擒也。” 此其所当图揆者一也。前奏又云：“元恶那燕等巳入凡，阳构黎贼、岐贼” ，此或有之。但恐其所构，或即郎温岭脚之贼也。盖此贼十九年陷我军，不数日，罗活贼党即传箭崖州，征“纳《百牛抱宥》贼党，即传箭九所屯亦然。” 其与之构祸，通谋久矣。此或嫁祸黎岐，以多方语我，或声言摇惑，以坚黎岐助逆之心，皆未可知。此其所当图揆者二也。黎贼原无奸细，其消息动静，出于所辖土舍，故百年之祸，皆土舍酿成之。黎将附籍州县，百计沮挠，有司惑失黎心，多方煽惑，既成祸变，又走泄军机，若向导我军遂道，迂回险阻，以致陷没，如成化时之王道乾、前岁之符文龙是也。防杜之术，不可不谨。又发军兴制，所贵不扰，而首功之数不可预定，此则用兵之事所当图揆者三也。何谓“经略三事？” 一曰一劳永逸之计。夫琼人与此贼共此土也，数年一反，数年一征，虽往克捷，所伤多矣。“天地之心并生育，岂若训以绦笼置之庄狱，易介鳞而为衣冠？” 是诚有望于今神武之化也。献馘之后，愿招集新民，定以约束，因其势而利导之，多兴学宫，禁挟弓矢，使不得复为狼豕之态，则尧舜之世，尚复有黎哉？尚复有反且征者哉？若徒得而弃之，不复经略如前岁所为，反滋今日之祸，即兴兵“动众，终无宁时，真大鉴也。二曰破方启土之功。臣按崖州舆地本自数百里也，故西一百五十里有隋延德县址，东南一百三十里有唐临川县址，东五十里有唐落屯县址，西一百里有汉乐罗县址，感恩东北七十里有宋镇州址，原附郭有镇宁县址，今俱在贼中，所当恢复者也。况又有德霞之膏腴，千家罗活之饶足。招集之后，愿建州县，因以屯田。且耕且守，务庐其居而东南其亩。又由罗活磨斩开路以达安定，由德霞治溪水而下达于昌化，道路四达，居庐相望，井里既定，岂不为国家增拓舆地哉？” 三曰久任责成之道。汉建武十七年，马援既平岭南，所至既置城郭，兴水利，条建封溪，诸又“申明《汉律传》为马将军故事，至二十年秋始还，贵绥定之术乎？愿乘昔之馀威，震慑山谷，建参将府于德霞，联络州县，亦如马援故事，治城郭，兴水利，条奏便宜事务，以镇安人心。其新附之民尚有异志者，设法迁徙之，或以海北地方屯田，或以附近卫所入伍，如汉徙潳山蛮七千馀口于江夏，以永” 绝祸本。徐求仁明之长，慈惠之师，奏留久任，以终其事，其庶几乎！琼人万世瞻仰，在此一举。臣待罪谏垣，以言为职，知而不言，罪也。况切臣乡土，闻见且真，言而不详，亦罪也。故敢冒天威，伏望敕下兵部，再加详议。

三十九年，以剿黎功，赐陈圭、欧阳必进禄米荫袭。

按《明外史土司传》：“嘉靖二十九年，总兵官陈圭、总督欧阳必进等督兵进剿，斩贼五千三百八十级，俘一千四十九人，夺牛羊器械倍之，招抚三百七十六人。捷闻，帝嘉其功，赐圭、必进禄米荫袭有差。”

穆宗隆庆六年，澄迈黎作乱，县令顾孟卿剿之按《广东通志》，“隆庆六年，澄迈黎、王佛陈、王希贤、王枝等作乱，知县顾孟卿选兵剿之。”

神宗万历元年，平澄黎，籍其田。

按《琼州府志》：“万历元年，斩希贤佛陈等三十六人，破其巢穴，遗下荒田五十七顷，入官。”

四年，收捕黎乱，并杀入其巢。

按《儋州志》：“万历四年，黎首王忠作乱，知州王克家起本州黎兵收捕之。”

按《万州志》：“隆庆间，黎首那一复诱结群黎，时出劫掠为患。是年，知州王一岳令乡民王道行率兵潜入竹根邨黎巢，焚杀数十人，地方始安。十四年，剿降长田峒黎。”

按《明外史土司传》：“万历十四年，长田峒黎出掠，兵备道遣兵执戮之。草子坡诸黎召众来报复，战于长沙营，斩黎首百馀级。于是黄村、田尾诸峒黎皆出降。”

十五年，万州黎叛，官军分道进剿，并调抚定安。

乱黎

按《琼州府志》：“万历十五年，万州长田等黎出劫长沙营，杀官军。副使易可久报，抚院起兵三千馀，参将王椿，同知董志毅、训导林立分道进剿。” 按《定安县志》，“是年定安𥟖乱，副使易可久，参将王椿统官军乡兵，并调抚贼李茂兵，深入月馀，颇有斩捕。时值炎暑，瘴死枕籍，寻班师。”

十六年平临高黎乱

按《琼州府志》：“万历十六年，临高黎苻黑三构党烧南定一带居民，本道易可久遣董志毅监军林立领哨平之。”

十九年，以刘世懋招抚功，特命为经略督捕。按《琼州府志》：“万历十九年，琼山居林居碌等峒黎叛，通判刘世懋单骑深入招抚，诸峒悉服。兵巡孙秉阳上其功于抚院，请于朝，特降印一颗，使得便宜。经略督捕厅兼抚黎，自懋始。”

二十年，定安黎叛，及巨酋黎马屎纠合各峒为患。

按《定安县志》：“万历二十年，定安黎叛，籍占民田，官兵移管避之。代管分守道龚锡爵玩法不征兵，酿后黎日横，有巨酋黎马屎等，纠合居林沙湾、居碌峒，四起为患。”

二十二年，临高黎劫掠澄迈。

按澄迈《县志》：“万历二十二年，临高黎人苻里三，劫掠澄迈，掳去男妇，以牛布赎，乡村骚动。二十五年，琼山黎贼黎福反，李冠正等死之。又剿临高、定安黎寇。”

按《澄迈县志》：“万历二十五年，琼山黎贼黎福、黎广反，杀掠过南黎官口地面，知县杨誉差兵设伏，民壮李冠正、岑世隆等死之。”

按《临高县志》：“是年冬十一月，番溪洒等结约琼定诸黎作乱，烧毁屋稻，掳人子女，逼近城邑。副总兵黎国耀、参将俞荣督兵征剿，本府同知经仁术、推官吴洪绩监军招讨之。峒首苻严泄漏军情，致误军机，监军吴推官斩于演武亭，继移兵征琼定诸黎。戊戌正月，以天暑班师后黎贼复出。”

按《定安县志》：“是年，定安黎寇新寨三龙塘等村，掳掠不可胜计。副总兵黎国耀统兵进剿，黎马屎等拒敌，伏杀百户王应雷。已而复袭营，焚杀甚众，群丑益肆，所过村落，悉索供应酒饭，否则立屠，各县地方多受其害。太守李多见痛念民苦，谋于参政王民顺，征高雷廉等兵剿之，未有成绩。”

二十六年，琼、澄黎叛，剿平之；复败黎寇于溪北村。

按《琼州府志》：“万历二十六年，琼山居林居碌峒黎叛，劫掠为寇，代管本道参政王民顺，遣指挥牛政同本府监军推官吴洪绩代管抚黎同知经仁术统兵入剿，授以方略，擒获居碌贼首黎坤和，解报。即年澄迈县略远峒黎叛，指挥唐应明募集乡兵，剿平招顺十馀村，时给该峒田赏功。”

按《万州志》：“是年，黎寇出北方，直抵万州溪北邨，劫财物，掳男女十馀人。乡兵要于路，夺回所掠贼首，被乡民郑二杀死，馀贼斩几尽，地方始宁。二十七年，琼黎复叛，剿平之，因筑水会所城，置官兵为守御。”

按《琼州府志》：“二十七年，琼山居林等峒复叛，黎首马屎倡乱，捉人妻女，定安、临高诸黎应之，势甚猖獗，四方纷纷告害，郡守李多见极力申文，出示告众，誓必灭贼。同代管本道余梦鲤请兵征剿。部院闻其事，行委雷琼二府同知万煜、经仁术监军，檄雷廉副总兵黎国耀、东山游击邓锺、琼崖参将庄渭阳率兵三路” 进攻。李郡守亦招募乡勇、黎兵三百馀名，以生员王观梅等带入水蕉村应援。游击邓锺部兵三路长驱而进，指挥赵孟麟穷追马屎至干脚岐界，即日擒获。次贼首王盖老等与马屎妻属俱为诸部将兵获解，斩首级者不计大小，铲黎始平。后副使程有守详议设水会所于马屎巢穴即水蕉邨，委指挥赵孟麟、牛政筑城，置参将府，调千户一员，拨各所军三百名守御，置有屯田

三十年，剿平可森等生黎。

按《儋州志》：“万历三十年，可森、可誓生黎捉人入峒匣取财畜。督备百户林栋奉州牌开匣，被黎杀死，及军兵数十人。副总兵邓锺同抚黎通判吴俸督汉兵剿平之。”

三十一年，设抚黎通判。

按《琼州府志》：“万历三十一年，以琼黎黎马屎平后，请设抚黎通判一员，专管黎事。”

四十年，崖黎为害，众议协剿，又捉获贼首斩之。按《琼州府志》：“万历四十年冬，崖州黎岐那阳、那牙、那定等，告结罗活，居诸峒中，聚逃民，置器械，焚村劫掠，岁无宁日，众愿歃盟协剿，仍请官兵土舍助其声势。” 时署州事万、州判涂必达申请知州林应林续申叛黎为害，恳兵应援，巡道姚履素通详抚按。

按《万州志》：“是年春，黎贼抄掠万州乌石、杨梅等邨，钱大利、陈宗文等家，男妇五十馀口，把总曾忠带兵追抵黎巢，夺回。后夏五月内，兵勇捉获贼首张何、那进、那长等，解官正法。”

“四十一年，儋崖黎反，蔡国祯等死之。命王鸣鹤总七路兵攻崖黎，平之，复移兵擒陵水叛黎。” 按《澄迈县志》：“万历四十一年，儋崖黎反，杀伤土舍官，本县哨官蔡国祯、李俊等以调征死之。” 按《琼州府志》：万历四十一年正月，令把总曾国栋同千户陈廷策、镇抚孟延庆、分总薛鸿翱，领兵攻剿。抚黎通判葛经，复令土舍苻起凤谕抚，“剿抚相乖，致抱由背盟，反戈助罗活射死薛鸿翱。” 巡道详委指挥赵孟麟同把总曾忠相机剿抚，仍令苻起凤缚首恶正罪。曾忠违令潜进邀功，遂致取败。起凤亦被射死，黎遂䲭张。十一月，调南头副总兵张万纪、雷廉副总兵杨应春、游击袁应兆统兵进攻。是时诸帅躁者逞于一击，而怯“者听于两可” ，兵无纪律，贼遂乘焉，以致大败。总兵张万纪、参将张守贵后先溃殒，贼势益炽。旋委赵孟麟提督主客官兵防守。时通判潘大熙署州事，曙黎猖獗，创《高村营》于州东，把总吴业捉熟黎张邦踗等，解州枷钉，黎遂蜂起，攻陷乐平，营围州城，危如累卵。潘大熙躬率军民，偕赵孟麟、龙兆熙、何其鸣捍御，以待援兵。后上命总兵王鸣鹤督各路官兵并西粤狼兵，云集征剿，以守道蒋光彦督饷，巡道姚履素监军。豫令佥书王选提兵东入羊栏，督兵西入望楼，而崖之东西路始通。自石门开运道，而粮饷无阻。十一月丙寅，誓师七路攻击。甲戌，参将叶应春领西三路兵冲锋，斩首一颗，而军声大振。戊寅，副总兵黄越领西一路兵，冲锋斩贼七颗，而贼胆遂寒。十二月己卯，罗由集党挑战，副总兵杨应春领东一路兵，擒斩四十八人，而贼势披靡。于是各帅兵熊大经、叶思义、王选、王熙、赵孟麟等，闻炮会攻，破栅焚窠。天风飙发，震响如雷，擒斩一百五十馀人，诸贼焦烂，坠崖河者不可胜计。抱由既破，罗活诸贼自焚窠穴，聚众逃窜。诸军长驱而入，追奔逐北，招降捕叛，未浃旬而罗活平。时纪功推官傅作霖开陈利害，仍请“搜山捉获渠魁那保。计后先擒贼首那臭等一百八十二名，斩获首级四百一十五颗，俘获贼属男妇二百二十四名口，招出降黎一万五千三百五十九名口。” 于是遣将叶思义、王中耀先守二地。时陵水、廖二黎背叛劫掠，副使姚履素乘大军声势，同阳雷参将叶应春督兵攻剿，擒斩贼首那求、那欣等，招安一十六峒，而陵民获安。先罗活抱由荡平议筑城堡，设守备，事甫经始，而前道姚履素旋以致去。厥后副使戴熹莅任，躬历险阻，拮据善后，怀柔绥安，卓有成绩。参将何斌臣规画机宜，抚循遐迩，保障一方。知府欧阳璨心廑节爱，计悉绸缪，殚力董成，而崖事始定。四十三年，以葛经贪墨收乱，题请裁革。

按《琼州府志》：“万历四十三年，因罗活黎乱，通判葛经乘扰贪墨不靖，按院题请裁革。”

四十四年儋黎归顺

按《琼州府志》：“万历四十四年，该参将何斌臣会同知州曾邦泰，差官兼里排，招抚儋州黎岐恶来催顶等八十村，刻箭承认粮税，编册。”

四十五年，黎贼劫杀竹头等邨，林鹏等追至大丛岭，杀之。

按《万州志》：“万历四十五年正月十五夜，黎贼劫杀万州竹头堀、南桥等邨，掳去邨民吴元政家妇女二口。林鹏同张思信追至大丛岭，杀黎首那献，夺回人口。”

四十六年夺回黎寇劫掠番凤等邨妇口按《万州志》：“万历四十六年十二月，黎寇万州番凤等邨，射死乡民张华嵩等五人。掳妇女十三口。林鹏追捕夺回。又寇大堀石头寮南礼等邨，劫财物，掠人口，被附黎乡民于香根地方夺回。”四十七年，黎寇屡杀加摄等邨男妇按《万州志》：“万历四十七年正月，黎寇万州加摄乌石茶根等邨，掳去三十馀人，林鹏于土母地方夺回。二月，又寇那亮普礼等邨，掳男妇二十二人，杀死六人。六月，又寇清明田那亮等邨，七

月，又寇草子坡、横岭等地方，劫掠杀伤居民，不计其数。

四十八年。林鹏夺回黎寇。劫掠巴乐等邨人口按《万州志》。“万历四十八年。黎寇焚劫巴乐大堀。牛角窝邨。林鹏吴士鶤追至长坡。夺回所掠人口牛马。” 。